9. Pakerordi lademe Türisalu kihistu kivimiks on pruun diktüoneemakilt, st orgaanikat ja graptoliidi Dictyonema fragmente sisaldav argilliit. Kihistu paksus väheneb klindi lääneosa 5-6 meetrilt väljakiildumiseni Narva lähistel, tema tüüppaljand asub Lääne-Harju klindil Türisalu pangal. Diktüoneemakilt, mis sisaldab orgaanikat 10-20%, on tegelikult madala (1200-1600 kcal/kg) kütteväärtusega põlevkivi. Ta sisaldab ka arvestamisväärses koguses haruldasi metalle (V, Mo) ja radioaktiivseid elemente (U, Th). Aastail 1947-1959 kaevandati diktüoneemakilta Sillamäel ja kuulduste järgi olla õnnestunud sellest kätte saada ka uraani, mida olla kasutatud nõukogude esimeste aatomipommide valmistamiseks. Diktüoneemakilda kasutuselevõttu on senini takistanud sobiva keskkonnasäästliku töötlemistehnoloogia puudumine. Suurenev uraaninõudlus sunnib meid aga ilmselt varsti jälle diktüoneemakilta tõsisemalt uurima hakkama.